|  |
| --- |
|  |

|  |
| --- |
|  |

REPUBLIKA SLOVENIJA

**MinIstrstvo za VZGOJO IN IZOBRAŽEVANJE**

Masarykova cesta 16, 1000 Ljubljana T: 01 400 52 00

F: 01 400 53 21

E: gp.mvi@gov.si

www.mvi.gov.si

Številka: 013-26/2012/551

Datum: 16. 2. 2023

Ministrstvo za vzgojo in izobraževanje na podlagi Sklepa o izboru tem nacionalnih evalvacijskih študij in njihovem financiranju za obdobje 24 mesecev št. 013-26/2012/507 z dne 6. 4. 2022 in spremembe Sklepa o izboru tem nacionalnih evalvacijskih študij in njihovem financiranju za obdobje 24 mesecev št. 013-26/2012/ dne 2023, na podlagi 19. člena Pravilnika o posodabljanju vzgojno-izobraževalnega dela (Uradni list RS, št. 7/14, 27/17 in 47/19) v zvezi s 5. in 6. členom Protokola o določanju in načinu izvajanja nacionalnih evalvacijskih študij z dne 5.2.2015, 17.5.2018 in 14.12.2018 (v nadaljevanju Protokol) objavlja

**JAVNO POVABILO**

**za zbiranje predlogov za nacionalno evalvacijsko študijo s trajanjem 24 mesecev z naslovom**

**IZBOLJŠANJE PEDAGOŠKEGA PROCESA IN POGOJEV DELA ZA DIJAKE, UČITELJE IN DRUGE STROKOVNE DELAVCE V PROGRAMIH NIŽJEGA POKLICNEGA IZOBRAŽEVANJA S PREDLOGI SISTEMSKIH SPREMEMB**

Nižje poklicno izobraževanje je pomemben del srednješolskega izobraževanja, saj je vanj vključenih več kot 1200 dijakov. V te programe se vpisujejo dijaki, ki imajo nedokončano osnovno šolo ali tisti, ki so obiskovali osnovne šole s prilagojenim programom in zavode za vzgojo in izobraževanje otrok in mladostnikov s posebnimi potrebami. Kot opozarjajo svetovalne službe srednjih šol, izvajalk programov nižjega poklicnega izobraževanja[[1]](#footnote-1), imata obe skupini dijakov običajno nižjo samopodobo, primanjkljaje na učnem področju, v socialnem funkcioniranju ter čustvene in vedenjske težave. Ti dijaki potrebujejo usmerjen in individualiziran pristop ter prilagojen vzgojno-izobraževalni proces. Po podatkih Ministrstva za vzgojo in izobraževanje je delež dijakov s posebnimi potrebami, ki imajo najrazličnejše primanjkljaje, ovire oziroma motnje, med šolami, ki izvajajo programe nižjega poklicnega izobraževanja, zelo različen in se giblje od 4,8 % do 72 %[[2]](#footnote-2) od vseh, ki obiskujejo programe nižjega poklicnega izobraževanja. V osnovnih šolah s prilagojenim programom in zavodih za vzgojo in izobraževanje otrok in mladostnikov s posebnimi potrebami so jim nudili različne prilagoditve in vrste pomoči, programe so izvajali strokovni delavci s specialnimi znanji. V programih nižjega poklicnega izobraževanja posebnih prilagoditev pri izvajanju pedagoškega procesa ni, prav tako učitelji in drugi strokovni delavci nimajo specifičnih kompetenc za tovrstno pedagoško delo.

Nacionalna evalvacijska študija z naslovom Izboljšanje pedagoškega procesa in pogojev dela za dijake, učitelje in druge strokovne delavce v programih nižjega poklicnega izobraževanja s predlogi sistemskih sprememb naj se osredotoči na naslednje cilje:

* popis potrebnih kompetenc in znanj za delo z dijaki v programih nižjega poklicnega izobraževanja s posebnim poudarkom za delo z dijaki s posebnimi potrebami ter težav, ki jih pri delu v programih nižjega poklicnega izobraževanja zaznavajo strokovni delavci ter ugotovitev pomanjkljivosti sistema,
* pregled dobrih praks in priprava predlogov za izboljšanje pedagoškega procesa glede na mednarodni prostor in obstoječe dobre prakse medinstitucionalnega in interdisciplinarnega sodelovanja pri nas,
* priprava predlogov za krepitev kompetenc strokovnega kadra (identifikacija potrebnih znanj ter oblik izobraževanj in usposabljanj, ki jih strokovni delavci potrebujejo za delo z dijaki v programih nižjega poklicnega izobraževanja, s posebnim poudarkom za delo z dijaki s posebnimi potrebami;
* oblikovanje predlogov normativnih sprememb na ravni programov in izvedbenega kurikuluma, z namenom zagotavljanja ustrezne diferenciacije in individualizacije vzgojno-izobraževalnega procesa.

Z nacionalno evalvacijsko študijo bodo tako:

* pripravljeni predlogi za krepitev kompetenc strokovnega kadra (identifikacija potrebnih znanj ter oblik izobraževanj in usposabljanj, ki jih strokovni delavci potrebujejo za delo z dijaki v programih nižjega poklicnega izobraževanja, s posebnim poudarkom za delo z dijaki s posebnimi potrebami);
* pripravljeni predlogi za izboljšanje dela z dijaki v programih nižjega poklicnega izobraževanja s posebnim poudarkom za delo z dijaki s posebnimi potrebami glede na tuje izkušnje in na obstoječe dobre prakse medinstitucionalnega in interdisciplinarnega sodelovanja pri nas;
* oblikovani predlogi normativnih sprememb na ravni programov in izvedbenega kurikuluma, z namenom zagotavljanja ustrezne diferenciacije in individualizacije vzgojno-izobraževalnega procesa.

**Predlog za nacionalno evalvacijsko študijo naj vsebuje naslednje elemente:**

1. Uvod, ki vsebuje vsaj naslednje elemente:

* formalni okvir študije;
* opredelitev ciljev študije;
* argumentacija smiselnosti vsakega opredeljenega cilja;
* ocena stopnje uresničljivosti raziskovalnih ciljev in opredelitev morebitnih omejitev glede doseganja posameznih raziskovalnih ciljev.

1. Metode raziskovanja, ki zajemajo vsaj naslednje elemente:

* Predvidene metode raziskovanja glede na posamezne raziskovalne cilje (za vsak cilj posebej se opredelijo vse predvidene raziskovalne metode).
* Za kvantitativne metode neposrednega zbiranja podatkov (npr. anketa, strukturirano opazovanje) je potrebno opredeliti:
* osnovno populacijo ter tip, osnovno strukturo in obseg raziskovalnega vzorca;
* način zbiranja podatkov z opredelitvijo načina zagotovitve ustrezne (načelno vsaj 50%) stopnje realizacije vzorca na vseh ravneh oz. z argumentacijo o zagotavljanju nepristranskosti vzorca;
* uporabljen inštrument (okvirna vsebina vprašalnika/načrt opazovanja...);
* predvidene postopke analize pridobljenih podatkov.
* Za kvalitativne metode neposrednega zbiranja podatkov (intervju, fokusna skupina, opazovanje z udeležbo) je potrebno opredeliti:
* populacijo, ki jo raziskujemo ter način vzorčenja;
* uporabljeni inštrument (usmeritvena vprašanja za intervju ali fokusno skupino / načrt opazovanja);
* predvidene postopke analize pridobljenih podatkov.
* Za sekundarno analizo podatkov je potrebno navesti vir in značilnost podatkov ter predvidene metode njihove obdelave.

1. Strokovne življenjepise nosilca predloga in članov raziskovalne skupine, iz katerih so razvidni podatki za ugotavljanje raziskovalne usposobljenosti (9. člen Protokola). Življenjepisi morajo biti predloženi v skladu z obrazcem EUROPASS v slovenskem jeziku.

4. Časovni načrt nacionalne evalvacijske študije s predvidenim obsegom financiranja.

Finančna sredstva, namenjena za izvedbo nacionalne evalvacijske študije, znašajo 30.000 EUR.

V izbirni postopek se bodo uvrstile vse prijave, ki bodo v roku 30 dni od objave na spletnih straneh Ministrstva za vzgojo in izobraževanje in na spletnih straneh Inštituta za narodnostna vprašanja poslane ali dostavljene na naslov **Inštitut za narodnostna vprašanja, Erjavčeva cesta 26, 1000 Ljubljana**, z oznako »NE ODPIRAJ – PRIJAVA NA JAVNO POVABILO - EVALVACIJSKE ŠTUDIJE«. Šteje se, da je prijava prispela pravočasno, če je bila (najkasneje) zadnji dan roka za oddajo prijav oddana na pošti priporočeno ali do 12.00 ure oddana v vložišču **Inštituta za narodnostna vprašanja, Erjavčeva cesta 26, 1000 Ljubljana**.

Dr. Darjo Felda

MINISTER

1. Npr. na BIC Ljubljana, ki ima v NPI največ dijakov v primerjavi z drugimi srednjimi šolami, je bilo v šolskem letu 2019/20 v program pomočnik v biotehniki in oskrbi od 112 vključenih dijakov 63 dijakov z odločbo o usmeritvi, pri čemer izstopajo lažja motnja v duševnem razvoju, kombinirane motnje in čustvene in vedenjske motnje (vir: Svetovalna služba BIC). [↑](#footnote-ref-1)
2. Po podatkih MVI je bilo ob začetku šolskega leta 2021/22 od 1080 dijakov v NPI, z odločbo o usmeritvi 281 dijakov, kar je 27,6 %. Število odločb o usmeritvi se med šolskim letom še povečuje. [↑](#footnote-ref-2)